पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। जिला अदालत ने बसेरा कंस्ट्रक्शन कंपनी की याचिका मंजूर करते हुए नीरज प्रतिभा कंपनी के चार संचालकों पर तीन करोड़ की धोखाधड़ी का केस कायम किया है।
बसेरा कंस्ट्रक्शन कंपनी के मोहम्मद अली निवासी विजयनगर की ओर से अधिवक्ता मुकेश देवल ने परिवाद पेश कर कहा था कि नीरज प्रतिभा कंपनी ने बसेरा कंस्ट्रक्शन से बीआरटीएस रोड के निर्माण के लिए अनुबंध किया था। अनुबंध के अनुसार नीरज प्रतिभा ने कहा था कि जरूरत पडऩे पर बसेरा कंपनी को नीरज प्रतिभा द्वारा मटेरियल सप्लाय किया जाता रहेगा। परिवाद में कहा गया कि नीरज प्रतिभा ने तीन करोड़ रुपए उसके अकाउंट में इस बात के जमा किए कि अमुक-अमुक तारीख पर मटेरियल सप्लाय किया। हकीकत यह है कि नीरज प्रतिभा ने बिना मटेरियल सप्लाय के ही धोखाधड़ी पूर्वक उसके खाते तीन करोड़ रुपए अलग अलग तिथियों में डेबिट कर लिए।
इसकी शिकायत भंवरकुआं एवं एमआईजी थाने में की गई लेकिन न तो नीरज प्रतिभा कंपनी ने पुलिस जांच में सहयोग किया और न पुलिस ने कोई कार्रवाई की। उसके बाद डीजीपी से शिकायत की गई। डीजीपी ने धोखाधड़ी की जांच सीआईडी से करने के आदेश दिए। कंपनी ने तब भी जांच में सहयोग नहीं किया। इसके बाद न्यायालय की शरण लेते हुए परिवाद पेश कर आरोपियों के खिलाफ धोखाधड़ी का केस कायम करने का आग्रह किया गया था।
न्यायिक मजिस्ट्रेट जितेंद्रसिंह कुशवाह ने परिवाद की सुनवाई करते हुए आदेश दिया कि आरोपियों के खिलाफ धारा 420, 467, 471 एवं षडय़ंत्र रचने की धारा 120-बी के तहत केस कायम करने के पर्याप्त आधार मौजूद हैं। अत: उपरोक्त धाराओं के तहत संज्ञान लिया जाता है। न्यायालय ने प्रकरण की अगली सुनवाई 21 अगस्त तय की है।
ये हैं आरोपी
परमिंदर सिंह, वाइस प्रेसीडेंट, नीरज प्रतिभा कंपनी, न्यू लोहा मंडी, निरंजनपुर (इंदौर), गुलशन चौपड़ा, रोहित कटियाल व अजीत कुलकर्णी तीनों एमडी, सभी निवासी नीरज हाउस, सुंदर बाग, डी-ऑनर बस डिपार्टमेंट के पास चेंबूर मुंबई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn